"Liberty" og "Greyzone" er titlerne på nye dramasatsninger, som hhv. DR og TV 2 har premiere på samtidig, nemlig 25. februar kl. 20. Den situation vil Venstre, Socialdemokratiet og Dansk Folkeparti gerne undgå i fremtiden, skriver Politiken.

DR's "Liberty" er finansieret af licensmidler, mens TV 2's "Greyzone" er blevet støtte med 9,4 mio. kr. af den licensfinansierede Public Service Pulje. Og politikerne mener, at det vil være rimeligt, om danskerne, der altså har været med til at betale gildet, har mulighed for at se begge dramaserier.

"Når man laver tv for offentlige penge, har man et ansvar for at sikre, at så mange som muligt får gavn af det," siger Venstres medieordfører, Britt Bager, til Politiken.

Hun bakkes op af Mogens Jensen og Morten Marinus, der er medieordfører for hhv. Socialdemokratiet og Dansk Folkeparti.

Lotte Lindegaard, kanalchef for TV 2, kalder det "en forældet tanke", at de to hovedkanaler ikke må sende fiktion over for hinanden, mens Emma Kronqvist, DR's tv-chef, ser samsendingen som et forsøg fra TV 2 på at udfordre DR's dramavisninger søndag aften.